Národná rada Slovenskej republiky

## VIII. volebné obdobie

Číslo: PREDS-155/2023

### 1703a

### Informácia

**výborov Národnej rady Slovenskej republiky o výsledku prerokovania zákona** **z 28. marca 2023, ktorým sa mení a dopĺňa zákon č. 657/2004 Z. z. o tepelnej energetike v znení neskorších predpisov a ktorým sa dopĺňa zákon č. 250/2012 Z. z. o regulácii v sieťových odvetviach v znení neskorších predpisov, vrátený prezidentkou Slovenskej republiky na opätovné prerokovanie Národnou radou Slovenskej republiky (tlač 1703)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**I.**

Prezidentka Slovenskej republiky v zmysle čl. 102 ods. 1 písm. o) Ústavy Slovenskej republiky vrátila zákon z 28. marca 2023, ktorým sa mení a dopĺňa zákon č. 657/2004 Z. z. o tepelnej energetike v znení neskorších predpisov a ktorým sa dopĺňa zákon č. 250/2012 Z. z. o regulácii v sieťových odvetviach v znení neskorších predpisov, na opätovné prerokovanie Národnou radou Slovenskej republiky **(tlač 1703).**

Vo svojom rozhodnutí č. 2570-2023-KPSR z 19. apríla 2023 uviedla dôvody na vrátenie zákona. Prezidentka Slovenskej republiky v časti III rozhodnutia navrhla, aby Národná rada Slovenskej republiky pri opätovnom prerokovaní schválila zákon s týmito zmenami:

1. V čl. I štvrtom bode schváleného zákona sa vypúšťa odsek 5.

Úvodná veta novelizačného bodu sa primerane upraví.

1. V čl. II prvom bode schváleného zákona sa vypúšťa odsek 23.

Poznámka pod čiarou k odkazu 35aa sa vypúšťa.

Úvodná veta novelizačného bodu sa primerane upraví a doterajší odsek 24 sa označuje ako odsek 23.

1. V čl. II druhom bode schváleného zákona sa slová „§ 14 ods. 24“ nahrádzajú slovami „§ 14 ods. 23“.

**II.**

Predseda Národnej rady Slovenskej republiky rozhodnutím č. 1770 z 24. apríla 2023 pridelil predmetný vrátený zákon na prerokovanie:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre hospodárske záležitosti, ktorý určil aj ako gestorský výbor.

Lehotu na prerokovanie vráteného zákona vo výboroch vrátane v gestorskom výbore určil do začiatku rokovania schôdze Národnej rady Slovenskej republiky o tomto návrhu.

**III.**

Uvedené výbory prerokovali predmetný vrátený zákon a zaujali tieto stanoviská:

* Ústavnoprávny výbor Národnej rady Slovenskej republiky predmetný vrátený zákona prerokoval, avšak do začiatku konania schôdze gestorského výboru **o návrhu uznesenia nehlasoval,** pretože podľa § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **nebol uznášaniaschopný**.
* **Výbor Národnej rady Slovenskej republiky pre hospodárske záležitosti** prerokoval vrátený zákon 2. mája 2023 a **neprijal uznesenie**, keďže návrh uznesenia **nezískal súhlas nadpolovičnej väčšiny všetkých poslancov** podľa § 52 ods. 4 zákona o rokovacom poriadku Národnej rady Slovenskej republiky v znení neskorších predpisov a  čl. 84 ods. 3 Ústavy Slovenskej republiky.

**IV.**

**Gestorský výbor neprijal odporúčanie** pre Národnú radu Slovenskej republiky podľa   
§ 90 ods. 5 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov na **hlasovanie o predmetnom vrátenom zákone.**

**V.**

**Spoločná správa výborov** Národnej rady Slovenskej republiky o prerokovaní zákona z  28. marca 2023, ktorým sa mení a dopĺňa zákon č. 657/2004 Z. z. o tepelnej energetike v znení neskorších predpisov a ktorým sa dopĺňa zákon č. 250/2012 Z. z. o regulácii v sieťových odvetviach v znení neskorších predpisov, vráteného prezidentkou Slovenskej republiky na opätovné prerokovanie Národnou radou Slovenskej republiky **(tlač 1703),** **nebola schválená,** keďže návrh uznesenia **nezískal súhlas nadpolovičnej väčšiny všetkých poslancov** podľa § 52 ods. 4 zákona o rokovacom poriadku Národnej rady Slovenskej republiky v znení neskorších predpisov a  čl. 84 ods. 3 Ústavy Slovenskej republiky.

Predseda výboru zároveň poveril spoločného spravodajcu **Vojtecha Tótha** predložiť návrhy v zmysle príslušných ustanovení rokovacieho poriadku Národnej rady Slovenskej republiky.

# Bratislava 2. mája 2023

Peter **K r e m s k ý, v.r.**

predseda Výboru NR SR

pre hospodárske záležitosti